b'\n_START_ARTICLE_\nJukka Konttinen\n_START_PARAGRAPH_\nJukka Tapio Konttinen (s. 1961 Oulu) on suomalainen kemisti ja professori. H\xc3\xa4n toimi Jyv\xc3\xa4skyl\xc3\xa4n yliopiston kemian professorina 2009\xe2\x80\x932014 ja sen j\xc3\xa4lkeen h\xc3\xa4n on ollut vuodesta 2014 l\xc3\xa4htien Tampereen teknillisen yliopiston biojalostuksen kemian professorina.\n_START_SECTION_\nUra\n_START_PARAGRAPH_\nJukka Konttinen opiskeli Oulun yliopistossa ja valmistui sielt\xc3\xa4 diplomi-insin\xc3\xb6\xc3\xb6riksi 1988. H\xc3\xa4n suoritti Oulun yliopistossa tekniikan lisensiaatin tutkinnon 1994._NEWLINE_Konttinen aloitti uransa tutkimusinsin\xc3\xb6\xc3\xb6rin\xc3\xa4 Tampella Power- ja Enviropower-yhti\xc3\xb6iss\xc3\xa4 vuosina 1989\xe2\x80\x931995. Sen j\xc3\xa4lkeen h\xc3\xa4n toimi Andritz-konserniin kuuluvassa Carbona Oy:ss\xc3\xa4 tutkimusp\xc3\xa4\xc3\xa4llikk\xc3\xb6n\xc3\xa4 1996\xe2\x80\x931998, sivutoimisena konsulttina 1999\xe2\x80\x932006 ja lopulta tutkimusjohtajana 2007\xe2\x80\x932008._NEWLINE_Tekniikan tohtoriksi Konttinen v\xc3\xa4itteli \xc3\x85bo Akademin kemiantekniikan tiedekunnassa vuonna 1998. Valmistuttuaan h\xc3\xa4n aloitti akateemisen uransa. H\xc3\xa4n ty\xc3\xb6skenteli 1999\xe2\x80\x932006 \xc3\x85bo Akademin prosessikeskuksessa p\xc3\xa4\xc3\xa4toimisena vanhempana tutkijana ja sittemmin projektip\xc3\xa4\xc3\xa4llikk\xc3\xb6n\xc3\xa4. _NEWLINE_Tutkimusty\xc3\xb6n ohella Konttisella on ollut useita opetusteht\xc3\xa4vi\xc3\xa4. H\xc3\xa4n toimi tuntiopettajana H\xc3\xa4meen ja Tampereen ammattikorkeakoulussa vuosina 1998, 2006 ja 2007. H\xc3\xa4n on toiminut opettajana Tampereen teknillisess\xc3\xa4 yliopistossa vuodesta 2001 ja vuonna 2006 h\xc3\xa4net nimitettiin yliopiston dosentiksi.\n_START_SECTION_\nProfessoriksi\n_START_PARAGRAPH_\nHein\xc3\xa4kuussa 2009 Konttinen nimitettiin kemian professoriksi Jyv\xc3\xa4skyl\xc3\xa4n yliopistoon, jossa h\xc3\xa4nen vastuullaan oli uusiutuvaan energiaan keskittyv\xc3\xa4 ohjelma.  _NEWLINE_Elokuussa 2014 Konttinen siirtyi Tampereen teknillisen yliopiston biojalostuksen kemian professoriksi. Professuurin keskeiset alueet tutkimuksessa ja opetuksessa liittyv\xc3\xa4t biomassan termiseen konversioon ja biojalostukseen. Konttinen on selvitt\xc3\xa4nyt my\xc3\xb6s, miten energiaa voisi tuottaa erilaisista bio- ja j\xc3\xa4teraaka-aineista. Uusinta tutkimussuuntaa edustavat erilaiset hybridienergiantuotantoj\xc3\xa4rjestelm\xc3\xa4t (mm. bio-, aurinko-, geo- ja tuulienergia), joita h\xc3\xa4n on k\xc3\xa4sittelyt tutkimuksissaan hajautetussa mittakaavassa.\n_START_SECTION_\nTutkimusura\n_START_PARAGRAPH_\nKemistin\xc3\xa4 Konttinen on keskittynyt tutkimuksessaan polttoprosesseihin liittyv\xc3\xa4\xc3\xa4n kaasutukseen ja palamiseen sek\xc3\xa4 ymp\xc3\xa4rist\xc3\xb6teknologiaan. Konttinen aloitti tutkimusty\xc3\xb6n jo toimiessaan Tampella Power- ja Enviropower-yhti\xc3\xb6iss\xc3\xa4. H\xc3\xa4nen ensimm\xc3\xa4iset tutkimuksensa liittyiv\xc3\xa4t kiinte\xc3\xa4n polttoaineen kaasutusvoimalaitoksen prosessien ja kaasutuskaasun kuumapuhdistuksen tutkimukseen ja polttoprosessin kehitt\xc3\xa4miseen. Tutkimuksen avulla etsittiin my\xc3\xb6s kaupallisia ratkaisuja. H\xc3\xa4n kehitti tuona aikana mm. rikinpoistoratkaisun. _NEWLINE_Siirrytty\xc3\xa4\xc3\xa4n \xc3\x85bo Akademiin h\xc3\xa4n jatkoi poltto- ja kaasutusprosessien tutkimusta. Akateemisena tutkijana h\xc3\xa4n tarkasteli polttoprosesseja laajemmin ottaen tarkasteluun mukaan polttoaineen reaktiivisuuden sek\xc3\xa4 ymp\xc3\xa4rist\xc3\xb6n\xc3\xa4k\xc3\xb6kohdat. _NEWLINE_Professoriaikanaan Jyv\xc3\xa4skyl\xc3\xa4ss\xc3\xa4 Konttinen tutki erilaisia uusiutuvia energianl\xc3\xa4hteit\xc3\xa4. _NEWLINE_TTY:ss\xc3\xa4 h\xc3\xa4nen tutkimuksissaan on painottunut biokemiallinen n\xc3\xa4k\xc3\xb6kulma. H\xc3\xa4n on tutkinut varsinkin biomassan ja j\xc3\xa4tteen k\xc3\xa4ytt\xc3\xb6\xc3\xa4 energiantuotannossa. Tutkimuksen tavoitteena on edesauttaa fossiilisten polttoaineiden korvaamista biopolttoaineilla.\n_START_SECTION_\nKansainv\xc3\xa4linen tutkimusyhteisty\xc3\xb6\n_START_PARAGRAPH_\nProfessori Konttinen on osallistunut kansainv\xc3\xa4lisiin yhteistiedehankkeisiin. Aloittaessaan Tampereen teknillisen yliopiston professorina h\xc3\xa4nell\xc3\xa4 oli parhaillaan k\xc3\xa4ynniss\xc3\xa4 EU:n FP 7-puiteohjelman tuella toteutettu hanke BIOSTIRLING-4SKA. Hankkeessa valmisteltiin bioper\xc3\xa4isen kaasun tuotantolaitoksen rakentamista ja k\xc3\xa4ytt\xc3\xb6\xc3\xb6nottoa. Laitos sijaitsee Portugalin Mourassa. Valmiin laitoksen tuottamalla s\xc3\xa4hk\xc3\xb6ll\xc3\xa4 toimii radioteleskooppi.'